ΑΝΤΙΚΕΙΜΕΝΟ ΕΡΓΟΥ
Οι δράσεις και τα προγράμματα που πραγματοποιούνται στο ΕΚΠΑΑ έχουν ως στόχο την εξυπηρέτηση και ανάπτυξη της περιβαλλοντικής πολιτικής προκειμένου να επιτυγχάνεται η σταδιακή μετάβαση του κοινωνικο-οικονομικού συστήματος της χώρας σε μια κατάσταση περιβαλλοντικής προστασίας και βιώσιμης ανάπτυξης. Στο πλαίσιο των δράσεων αυτών. συντάσσονται Εκθέσεις για την Κατάσταση Περιβάλλοντος στην Ελλάδα, συγκεκριμένα, η σύνταξη των εκθέσεων για την «Κατάσταση του Περιβάλλοντος στην Ελλάδα», αποσκοπεί στην καταγραφή της κατάστασης του περιβάλλοντος της Ελλάδας στους σημαντικότερους τομείς και στην αξιολόγηση της εφαρμοζόμενης περιβαλλοντικής πολιτικής.

Ο έλεγχος και η αξιολόγηση της περιβαλλοντικής πολιτικής προϋποθέτει την καταγραφή της κατάστασης του περιβάλλοντος της χώρας σε κάθε σημαντικό τομέα και σύστημα, όπως η Κλιματική Αλλαγή, το Ατμοσφαιρικό Περιβάλλον, το Ακουστικό Περιβάλλον κλπ. 
Τα στοιχεία που θα συλλεγούν και θα παρουσιαστούν υπό τη μορφή δεικτών θα πρέπει αν συνδεθούν με τους αντίστοιχους υποστόχους των σχετικών SDGs, λαμβάνοντας υπόψη τους τους αντίστοιχους δείκτες που αναπτύσσει η EUROSTAT, καθώς και τους δείκτες μέτρησης προόδου υλοποίησης της Μεσογειακής Στρατηγικής για τη Βιώσιμη Ανάπτυξη. 
Κάθε κεφάλαιο συνοδεύεται από περίληψη στην ελληνική και αγγλική γλώσσα.

Το αντικείμενο του παρόντος έργου, στα πλαίσια της Έκθεσης για την «Κατάσταση του Περιβάλλοντος στην Ελλάδα», περιλαμβάνει τα εξής:

1. Κλιματική Αλλαγή
Η κλιματική αλλαγή είναι μία πραγματικότητα η οποία  ήδη συντελείται και αναμένεται να προκαλέσει σημαντικές αρνητικές επιπτώσεις στην υγεία, στην ποιότητα ζωής, στην οικονομία κλπ. Στα πλαίσια αυτά σημαντικό ρόλο παίζει η παρακολούθηση των εκπομπών αερίων του θερμοκηπίου και των (μεταβολών) κλιματικών παραμέτρων, η εκτίμηση και αξιολόγηση των πιθανών επιπτώσεων της κλιματικής αλλαγής, και η ανάλυση μέτρων και πολιτικών αντιμετώπισης, τόσο και για τον μετριασμό δηλαδή της μείωσης των εκπομπών αερίων θερμοκηπίου των   όσο και των δράσεων  προσαρμογής στην κλιματική αλλαγή. 

Στην έκθεση θα συγκεντρωθούν οι απαραίτητες πληροφορίες από υφιστάμενες εκθέσεις και βάσεις δεδομένων για το μετριασμό και την προσαρμογή στην κλιματική αλλαγή στην Ελλάδα. Η παρουσίαση θα πραγματοποιηθεί με τέτοιο τρόπο ώστε να μπορεί να αξιολογηθεί η διαχρονική μεταβολή των Εκπομπών Αερίων του Θερμοκηπίου (ΕΑΘ) σε σχέση με ευρωπαϊκούς και διεθνείς στόχους. Η έκθεση θα περιλαμβάνει γραφήματα και πίνακες για την καλύτερη παρουσίαση των σχετικών δεικτών, καθώς και χάρτες εφόσον υπάρχει η δυνατότητα χωρικής αποτύπωσης.

Αναλυτικότερα, σε ό,τι αφορά την αντιμετώπιση της κλιματικής αλλαγής θα περιληφθούν τουλάχιστον τα ακόλουθα:

· Σύντομη περιγραφή της υφιστάμενης εθνικής και ευρωπαϊκής σχετικής νομοθεσίας

· Διαχρονική εξέλιξη ΕΑΘ : α) συνολικά και σε σχέση με ευρωπαϊκούς και διεθνείς στόχους, β) ανά τομέα/δραστηριότητα που καλύπτεται από το Ευρωπαϊκό Σύστημα ΕΑΘ, γ) ανά τομέα/δραστηριότητα εκτός EAΘ, δ) ανά τομέα «Χρήσεων Γης, Αλλαγών Χρήσεων Γης, Δασοπονια» - LULUCF.

· Διαχρονική εξέλιξη έντασης EAΘ κατά κεφαλή, ανά μονάδα ΑΕΠ και ανά μονάδα αγοραστικής δύναμης

· ΕΑΘ από τον τομέα της ενέργειας (συνολικά και ένταση ΕΑΘ σε βιομηχανία και νοικοκυριά) και στην ηλεκτροπαραγωγής (συνολικά και ανά παραγόμενη MWh – εξέλιξη έντασης εκπομπών) 

· Εθνικές εκπομπές ανά αέριο του θερμοκηπίου 

· Πολιτικές και μέτρα αντιμετώπισης της κλιματικής αλλαγής (με αναφορά ανά μέτρο σε τομέα, αναλυτική περιγραφή, επιμέρους στόχους, ποσοτικοποίηση μείωσης ΕΑΘ έως σήμερα, για το 2020 και για το 2030, χρονική περίοδος εφαρμογής, κ.λπ).

· Περιγραφή και παρουσίαση κατ΄ελάχιστο 3 παραδειγμάτων καλής πρακτικής σχετικά με τα μέτρα αντιμετώπισης κλιματικής αλλαγής, που ήδη έχουν πραγματοποιηθεί στην Ελλάδα, εφόσον είναι διαθέσιμα.

Όπου είναι δυνατό τα παραπάνω θα παρουσιαστούν και σε συνάρτηση με την αντίστοιχη εξέλιξη των μεγεθών σε επίπεδο ΕΕ και ευρωπαϊκού μέσου όρου.

Όσον αφορά στις επιπτώσεις της κλιματικής αλλαγής και την προσαρμογή θα παρουσιαστούν τα ακόλουθα (με χωρική αναφορά όπου είναι δυνατό):

· Σύντομη περιγραφή της υφιστάμενης εθνικής και ευρωπαϊκής  σχετικής νομοθεσίας

· Συνοπτικές τάσεις και προβολές βασικών κλιματικών μεταβλητών (μέση, μέγιστη, ελάχιστη θερμοκρασία, ύψος ατμοσφαιρικών κατακρημνίσεων, θερμοκρασία επιφάνειας θάλασσας, μέση στάθμη θάλασσας κ.λπ.), εφόσον είναι διαθέσιμες.

· Συνοπτικές τάσεις και επιπτώσεις ακραίων φαινομένων (ακραίες βροχοπτώσεις, πλημμυρικά φαινόμενα, μετεωρολογικές και υδρολογικές ξηρασίες, καύσωνες).
· Βιβλιογραφική αναφορά με σχετικά με τις βιοφυσικές και κοινωνικο-οικονομικές επιπτώσεις για μεσοπρόθεσμο (έως το 2050) και μακροπρόθεσμο (έως το 2100) για οικοσυστήματα, γεωργική παραγωγή, ιχθυοκαλλιέργεια, υδατικούς πόρους και υδατικό ισοζύγιο, παράκτιες περιοχές, τουρισμό, υγεία, ζήτηση και παραγωγή ενέργειας, μεταφορές και αλυσίδες εφοδιασμού, υποδομές, δομημένο περιβάλλον (αστικός ιστός), καθώς και συνολικές δυνητικές οικονομικές επιπτώσεις.
· Συνοπτική παρουσίαση της Εθνικής Στρατηγικής για την Προσαρμογή στην κλιματική αλλαγή, δράσεων προσαρμογής σε άλλες τομεακές πολιτικές και δεδομένα από την πορεία ολοκλήρωσης των περιφερειακών σχεδίων προσαρμογής.
2. Ατμοσφαιρικό Περιβάλλον

Η Ατμοσφαιρική Ρύπανση είναι σημαντική για την καλή ποιότητα ζωής και την επίτευξη του στόχου της αειφόρου ανάπτυξης. Υψηλά επίπεδα αέριας ρύπανσης συνδέονται με αλλαγές στο κλίμα, επιδείνωση της ανθρώπινης υγείας, οξίνιση και ευτροφισμό, οξειδωτική βλάβη, μείωση στοιβάδας του όζοντος και όχληση. Σκοπός της μελέτης είναι η συγκέντρωση σε ένα ενιαίο κείμενο των πληροφοριών και στοιχείων που απαιτούνται προκειμένου να αποτυπωθεί και να αξιολογηθεί η υφιστάμενη ποιότητα αέρα στην Ελλάδα σε ό, τι αφορά τους ανθρωπογενείς ρύπους. Η καταγραφή των στοιχείων αυτών θα γίνει με τέτοιο τρόπο ώστε να μπορεί να αποτυπωθεί η εξέλιξη της περιβαλλοντικής προόδου στη χώρα.  Για το σκοπό αυτό,  θα χρησιμοποιηθούν οι περιβαλλοντικοί δείκτες για την ατμοσφαιρική ρύπανση που έχουν οριστεί από τον ΕΟΠ (European Environmental Agency – EEA).  Οι δείκτες αυτοί ( δείκτες ΕΟΠ – EEA indicators),  που δημοσιεύτηκαν σε έκθεση για πρώτη φορά το 2010 (SOER2010),  έχουν σαν στόχο να επισημάνουν τη πρόοδο σε βασικά θέματα που σχετίζονται με την αειφόρο ανάπτυξη και τους τομείς προτεραιότητας,  ενώ,  παράλληλα με άλλα στοιχεία,  βοηθούν στο να εντοπιστούν τα σημεία όπου απαιτούνται μέτρα δράσης,  στην προκειμένη περίπτωση για τη βελτίωση της ποιότητας του ατμοσφαιρικού αέρα της χώρας.  Σε αυτό το πλαίσιο,  ο ΕΟΠ ζητά από κάθε χώρα της ΕΕ να υπολογίσει τους περιβαλλοντικούς της δείκτες.  Το Εθνικό Κέντρο Περιβάλλοντος και Αειφόρου Ανάπτυξης ( ΕΚΠΑΑ),  το οποίο είναι υπεύθυνο για τη προετοιμασία των εθνικών εκθέσεων για το Περιβάλλον,  είναι αρμόδιο για τη προετοιμασία των εν λόγω δεικτών για την Ελλάδα που θα υποβληθούν στον ΕΟΠ.  Η καθιέρωση και η ανάπτυξη των δεικτών πηγάζει από την ανάγκη να δημιουργηθεί ένα μέσο περιβαλλοντικής πληροφόρησης σταθερό, αλλά όχι στατικό,  που να δίνει απαντήσεις σε συγκεκριμένες ερωτήσεις σε περιβαλλοντικά ζητήματα υψηλής προτεραιότητας. 

Συνολικά οι δείκτες που θα περιγραφούν στην Έκθεση αυτή είναι:

Δείκτες που αφορούν στις πιέσεις (pressures):
· Εκπομπές ουσιών οξίνισης (SO2, NOx, NH3) – Emissions of acidifying substances (EEA CSI 001)

· Εκπομπές προπομπών όζοντος (NOx, CO, CH4, NMVOC) – Emissions of ozone precursors (EEA CSI 002)
· Εκπομπές πρωτευόντων σωματιδίων (PM10)  και προπομπών των δευτερευόντων σωματιδίων (NOx, SO2, NH3), (EEA CSI 003)

· Εκπομπές αερίων ρύπων από τις μεταφορές – Transport emissions of air pollutants (EEA TERM 003)
· Εκπομπές προπομπών του όζοντος (NOx, CO, CH4, NMVOC)  που σχετίζονται με την ενέργεια  (EEA ENER 005)

· Εκπομπές ουσιών οξίνισης (SO2, NOx, NH3)  που σχετίζονται με την ενέργεια (EEA ENER 006)

· Εκπομπές σωματιδίων (PM10)  που σχετίζονται με την ενέργεια (EEA ENER 007)

· Εκπομπές διοξειδίου του θείου (SO2) (EEA APE 001)

· Εκπομπές οξειδίων του αζώτου (NOx) (EEA APE 002)

· Εκπομπές αμμωνίας (NH3) (EEA APE 003)

· Εκπομπές μη μεθανιούχων πτητικών ενώσεων (NMVOC) (EEA APE 004)

 Δείκτες που αφορούν στην κατάσταση (state):

· Υπέρβαση των οριακών τιμών ποιότητας αέρα στις αστικές περιοχές (EEA CSI 004). 

· Για καλύτερη διασφάλιση της αξιοπιστίας των αποτελεσμάτων του δείκτη και για διευρυμένη χωρική κάλυψη για το σύνολο της χώρας εκτός από μετρητικά δεδομένα ποιότητας ατμόσφαιρας μπορούν να χρησιμοποιηθούν και τα αποτελέσματα του μοντέλου που προέκυψαν από το έργο «Επικαιροποίηση της χαρτογραφικής απεικόνισης της ατμοσφαιρικής ρύπανσης μέσω της καταγραφής ατμοσφαιρικών εκπομπών των πηγών και ανάπτυξης κατάλληλου υπολογιστικού εργαλείου», που υλοποιήθηκε στο πλαίσιο του ΕΠΠΕΡΑΑ (Ο υπολογισμός του δείκτη να υπολογίζεται για τις δυο ζώνες και δύο οικισμούς της χώρας καθώς και ανά Περιφέρεια της χώρας όπως επίσης και τα αστικά κέντρα της Αθήνας, Θεσσαλονίκης και Πάτρας). Να εξετασθεί η δυνατότητα υπολογισμού του δείκτη και για τους ρύπους ΑΣ2,5, βενζόλιο και βενζο-α-πυρένιο.

· Υπερβάσεις των στόχων για την ποιότητα αέρα λόγω της κυκλοφορίας οχημάτων (EEA TERM 004)

 Δείκτες που αφορούν στην επίδραση (impact):

· Ένταση εκπομπών (CO2, SO2, NOx)  της δημόσιας συμβατικής παραγωγής θερμοηλεκτρικής ενέργειας και θερμότητας (EEA ENER 008
Επίσης στο σχετικό κεφάλαιο θα περιλαμβάνονται:

· Ειδική μνεία με βιβλιογραφική αναφορά στις επιπτώσεις την ατμοσφαιρικής ρύπανσης στην ανθρώπινη υγεία, τη βιοποικιλότητα και το περιβάλλον.

· Σύντομη περιγραφή της υφιστάμενης εθνικής, ευρωπαικής και διεθνούς σχετικής νομοθεσίας

· Γραφήματα όπου θα αποτυπώνονται οι παραπάνω δείκτες καθώς και χάρτες εφόσον υπάρχει η δυνατότητηα χωρικής αποτύπωσης
3. Ακουστικό Περιβάλλον 
Οι επιπτώσεις του θορύβου στον άνθρωπο είναι πολλαπλές και ποικίλες ξεκινώντας από έναν απλό εκνευρισμό ή δυσφορία και καταλήγοντας σε μόνιμες βλάβες όπως απώλεια ακοής, έλλειψη συγκέντρωσης και ψυχολογικές διαταραχές. Με βάση τα παραπάνω, στο κεφάλαιο αυτό θα πραγματοποιηθεί συλλογή, επεξεργασία και παράθεση ήδη υφιστάμενων δεδομένων από τα αποτελέσματα του προγράμματος Στρατηγικής Χαρτογράφησης & Σχεδίων Δράσης Περιβαλλοντικού Θορύβου των Πολεοδομικών Συγκροτημάτων, των Οδικών Αξόνων και των Αεροδρομίων της Ελλάδος, στο πλαίσιο εφαρμογής της Οδηγίας 2002/49/ΕΚ για την περίοδο 2007-2017 του Υπουργείου Περιβάλλοντος και Ενέργειας, σε σχέση με τα θεσμοθετημένα όρια θορύβου.

Ως παραδοτέα της ανωτέρω διαδικασίας νοούνται :  

α) Συνοπτική έκθεση με το ιστορικό όλων των μέχρι σήμερα χαρτογραφήσεων & Σχεδίων Δράσης Περιβαλλοντικού Θορύβου στο πλαίσιο εφαρμογής της Οδηγίας 2002/49/ΕΚ (που θα περιλαμβάνει και το έτος αναφοράς της χαρτογράφησης) και συγκεντρωτικό πίνακα όλων των :

· Πολεοδομικών Συγκροτημάτων (με αναφορά των περιοχών κάθε πολεοδομικού συγκροτήματος, όπου έγινε χαρτογράφηση), 

· Οδικών Αξόνων (με αναφορά στα τμήματα κάθε οδικού άξονα όπου έγινε χαρτογράφηση)και 

· Αεροδρομίων της Ελλάδος
που έχει γίνει Στρατηγική Χαρτογράφηση Θορύβου και έχουν εκπονηθεί Σχέδια Δράσης στο πλαίσιο εφαρμογής της Οδηγίας 2002/49/ΕΚ
(β) Σύνθεση στοιχείων εκτιμήσεων –από τις  τεχνικές εκθέσεις ανά  Στρατηγική  Χαρτογράφηση Περιβαλλοντικού Θορύβου - σχετικά με τα αποτελέσματα των χαρτογραφήσεων για όλα τα πολεοδομικά συγκροτήματα της χώρας όπου έγινε χαρτογράφηση θορύβου, (πίνακες έκθεσης πληθυσμού σε ζώνες θορύβου ανά πολεοδομικό συγκρότημα ), για τους οδικούς άξονες, καθώς και για το Αεροδρόμιο Αθηνών «Ελευθέριος Βενιζέλος» δηλ. το μοναδικό που εμπίπτει στην Οδηγία 2002/49/ΕΚ), με βάση  τους δείκτες περιβαλλοντικού θορύβου (noise indices) της σχετικής ελληνικής νομοθεσίας :
· L den (L day-evening-night) σε dB(A), και
· L night σε dB(A)
και τα όρια που έχουν τεθεί για αυτούς.

(γ) Συνοπτική περιγραφή ενδεικτικών προτάσεων σχεδίων δράσης αντιμετώπισης θορύβου για κάθε πολεοδομικό συγκρότημα, με συγκεντρωτική παράθεση των εκτιμώμενων αποτελεσμάτων μείωσης θορύβου.
